text: Enhedslisten melder sig ud af samarbejde 
  06 marts 2018 kl. 19.30
  Ved årets 1. maj arrangement i Vejle vil Enhedslisten ikke dele talerstol med repræsentanter fra Socialdemokratiet. 
  Den 1. maj sidste år kunne man i Vejle opleve byens røde partier samlet. 
  Men sådan bliver det ikke i år. 
  For Enhedslisten har som konsekvens valgt ikke at ville dele talerstol med repræsentanter fra Socialdemokratiet. 
  - Vi kan ikke se os sammen med et parti, der sammen med de borgerlige og Dansk Folkeparti gennemfører tiltag, der er specielt rettet mod mennesker, der i forvejen er nederst i samfundet, og som har massive sociale problemer, fortæller Flemming Leer Jakobsen, der partiets kontaktperson i Vejle, til Vejle Amts Folkeblad. 
  Det er en konsekvens af det flygtningeudspil, Socialdemokratiet kom med for et par uger siden, der ifølge Enhedslisten er både uretfærdigt og usolidarisk. 
  Men Enhedslistens beslutning rammer ikke hårdt hos Socialdemokratiet. 
  - Det holder mig bestemt ikke vågen om natten. Vi fører vores politik, og hvis Enhedslisten ikke vil være med, holder vi arrangementet med SF alene, siger John Refsgaard, der er formand for den lokale fællesledelse. 
  SF oplyser til Vejle Amts Folkeblad, at de fortsat vil deltage 1. maj arrangementet i Vejle.
  